b'\n_START_ARTICLE_\nMaailman antidopingtoimisto\n_START_PARAGRAPH_\nMaailman antidopingtoimiston (engl. WADA; lyhenne sanoista World Anti-Doping Agency) t\xc3\xa4rkein teht\xc3\xa4v\xc3\xa4 on yhten\xc3\xa4ist\xc3\xa4\xc3\xa4 maailmanlaajuista dopingin vastaista ty\xc3\xb6t\xc3\xa4 ja dopingvalvontaa sek\xc3\xa4 puolustaa urheilun eettisyytt\xc3\xa4 ja taata urheilijan oikeus puhtaaseen urheiluun._NEWLINE_Wada perustettiin Lausannessa, Sveitsiss\xc3\xa4 10. marraskuuta 1999. Wadan p\xc3\xa4\xc3\xa4maja sijaitsee Montrealissa, Kanadassa. Lis\xc3\xa4ksi Wadalla on alueellisia toimistoja Etel\xc3\xa4-Afrikassa, Japanissa, Sveitsiss\xc3\xa4 ja Uruguayssa. _NEWLINE_Valtiot ovat sitoutuneet tukemaan Wadan toimintaa Unescon antidopingsopimuksen kautta. Wadan rahoituksesta tulee puolet Kansainv\xc3\xa4liselt\xc3\xa4 Olympiakomitealta ja puolet eri maanosien valtioilta. Suomen edustusta Wadassa koordinoi opetusministeri\xc3\xb6 yhteisty\xc3\xb6ss\xc3\xa4 Suomen urheilun eettinen keskus SUEKin kanssa. Suomi on aktiivisesti mukana Maailman antidopings\xc3\xa4\xc3\xa4nn\xc3\xb6st\xc3\xb6n ja alueellisten antidopingohjelmien kehitt\xc3\xa4misty\xc3\xb6ss\xc3\xa4. Suomella on kaksi paikkaa Wadan asiantuntijaryhmiss\xc3\xa4.'